Steve en die plaasmoordstatistiekSteve Hofmeyr Die sanger Steve Hofmeyr sal na verwagting Maandagmiddag reageer op ŉ berig wat Sondag in Rapport verskyn het en ŉ artikel wat verlede week Maandag op die webwerf Africa Check gepubliseer is. Die artikels het kritiek uitgespreek op plaasmoord-statistiek wat hy vroeër op Facebook aangehaal het. Steve het op 20 Junie op sy Facebook-blad en sy blog geskryf: “In leketaal: my stam sterf. Soos vlieë. Ons sterf teen ŉ ongekende tempo. En dit in ŉ tyd van vrede. Maar selfs in oorlogstye het ons nie só gesterf nie.” Hy voer verder aan dat “ŉ wit boer elke vyf dae vermoor word”. ŉ Sirkeldiagram wat hy ter stawing gepubliseer het, is verwyder, met ŉ opmerking deur Hofmeyr dat hy eers dié statistiek wil hersien. ŉ Onafhanklike webblad vir ondersoekende joernalistiek, Africa Check, het egter op 24 Junie dié statistiek in twyfel getrek. “Die bewerings is foutief en uitermatig oordrewe. Om die waarheid te sê, witmense het ŉ kleiner kans om vermoor te word as enige ander rasgroep,” skryf Nechama Brodie in die artikel. Volgens Brodie het Rob McCafferty van die Suid-Afrikaanse Polisiediens (SAPD) se Nasionale Beplanningskommissie die volgende statistiek aangehaal: • 32.12 – die aantal moorde per 100 000 mense in Suid-Afrika in 1970 • 30.9 – die aantal moorde per 100 000 mense in Suid-Afrika in 2011/12 • 1.8% – die aantal wit moordslagoffers in ŉ polisie-analise van moorddossiere Pieter-Louis Myburgh het Sondag in sy artikel in Rapport aangevoer die moordkoers vir wit mense in 2009 was vyf keer laer teenoor daardie jaar se nasionale moordkoers. “Die navorsing waarop Steve staatmaak, is vol gebreke. As mens ’n bepaalde oortuiging koester, gaan jy net kyk na die navorsing wat daarmee strook,” het dr. Johan Burger van die Instituut vir Sekerheidstudie (ISS) volgens Myburgh gesê. Hofmeyr het aangedui dat hy graag die nodige feite wil versamel en inligting wil inwin voor hy op die kritiek wat deur Rapport en Africa Check uitgespreek is, reageer. Lees ook: Nuuskommentaar: Steve se syfers Klik hier om Steve se blog-inskrywing te lees Klik hier om Steve se Facebook-inskrywing te lees Klik hier om Steve se Twitter-inskrywings te lees Klik hier om die Rapport-artikel te lees Klik hier om die Africa Check-artikel te lees